title: "Auger-el\u00e4ktroone-sp\u00e4ktroskopii"
text: "Auger-el\u00e4ktroone-sp\u00e4ktroskopii (AES) as en analysemetoode foon ouerfl\u00e4chen ma heelp foon Auger-el\u00e4ktroone.\n\nWan huum \u00f6nj vakuum en materjoolproobe bestroolt ma (prim\u00e4\u00e4re) el\u00e4ktrone ma en energii foon s\u00fcwat 1 bit 10 keV, dan s\u00e5nt d\u00e5t materjool seelew wider el\u00e4ktroone \u00fct. Da sekund\u00e4\u00e4re el\u00e4ktroone heewe \u00e5le grutelse foon energii, ouers deertwasche f\u00e5le hu scharpe spase ap, da s\u00fcn\u00e5\u00e5mde Auger-el\u00e4ktroone. Da Auger-el\u00e4ktroone heewe en energii, j\u00fc bestimd w\u00e5rt foon da elem\u00e4nte \u00f6nj d\u00e5t materjool foon j\u00fc proobe. \n\nRuchts as d\u00e5t ef\u00e4kt skitsiird for en molek\u00fc\u00fcl ma tw\u00e4\u00e4r boone. Suke boone heewe en for ark elem\u00e4nt karakteristische energii. Wan n\u00fc d\u00e5t molek\u00fc\u00fcl foon en prim\u00e4\u00e4rel\u00e4ktron dr\u00e5\u00e5wed w\u00e5rt, dan koon iinj foon da biise banere el\u00e4ktroone (r\u00fc\u00fcdj) en huuger en\u00e4rgii f\u00fc\u00fcnj \u00e4n deerd\u00f6\u00f6r \u00f6nj en huugere boon broocht w\u00e5rde. Eefter en bestimd tid f\u00e5lt d\u00e5t dan \u00f6nj sin \u00fc\u00fclje boon tub\u00e4\u00e4g (\u00f6njj\u00e4\u00e4wen ma en piil \u00e4n en l\u00e4\u00e4si ween st\u00e4\u00e4), weerbai dan en en\u00e4rgii fri w\u00e5rt j\u00fcst lik an d\u00e5t fersch\u00e4\u00e4l in en\u00e4rgii foon da biise boone. J\u00fc en\u00e4rgii w\u00e5rt dan madiild (piil ma woog) an wi en ouder el\u00e4ktron, wat dan as Auger-el\u00e4ktron \u00fcts\u00e5nd w\u00e5rt \u00e4n uk en l\u00e4\u00e4si st\u00e4\u00e4 \u00e4\u00e4der leet.\n\nAuger-dooten w\u00e5rde gew\u00f6\u00f6nlik j\u00e4\u00e4wen as sp\u00e4ktra \u00f6nj oufliided form. D\u00e5t as ruchts j\u00e4\u00e4wen for koower nitriide. D\u00e5t jeeft en kl\u00e5\u00e5r spase for stikstuf (N) aw 400 eV. Koower heet foole m\u00f6r el\u00e4ktroone \u00f6nj foole m\u00f6r boone \u00e4n jeeft \u00e5ls\u00fc foole m\u00f6r spasse, n\u00e4mlik bai 920eV (ma tou latjere) \u00e4n bai 70 eV. \n\nAuger-el\u00e4ktroone \u00fct diipere l\u00e5\u00e5ge ferliise jare karakteristische en\u00e4rgii d\u00f6\u00f6r stiitjen iinj huuger ladene atoome. Da analysiirbore el\u00e4ktroone st\u00e5me deerfor \u00fct da boowereste 0,5 bit 3 nanomeeter, \u00e5ls\u00fc 2 bit 10 atooml\u00e5\u00e5ge. Deeram as AES for\u00e5lem en ouerfl\u00e4che-t\u00e4chniik. D\u00f6\u00f6r sputer-\u00e4tsen \u00f6nj vakuum koone ouers l\u00e5\u00e5ge w\u00e4chh\u00e5\u00e5ld w\u00e5rde, s\u00fc d\u00e5t huum diiper m\u00e4tje koon. S\u00fc koone g\u00e5nse diipde-profiile beh\u00fclen w\u00e5rde.\n\nWan \u00f6njw\u00e5nd \u00f6nj en raster-el\u00e4ktroonemikroskoop, koone uk bile (kartiiringe) foon j\u00fc spriidjing foon bestimde elem\u00e4nte ouer en proobe m\u00e5\u00e5ged w\u00e5rde. Bai 10 keV prim\u00e4\u00e4ren\u00e4rgii \u00e4n en latj struum as di strool s\u00fc fain, d\u00e5t huum deerbai en apliising foon 0,3 /um f\u00fc\u00fcnj koon. J\u00fc grutste gef\u00e4ilih\u00e4id foon 0,1 bit 1 atoom pros\u00e4nt f\u00e4it huum bai grutere struume \u00e4n e gehalt an en bestimd elem\u00e4nt koon \u00f6nj en pr\u00e4sisjoonsfaktor tou bestimd w\u00e5rde. Deerma as AES foole b\u00e4\u00e4der tu trouen as sekund\u00e4\u00e4r-ioone-massen-sp\u00e4ktroskopii (SIMS), ouers as deeriinj foole maner gef\u00e4ili.\n\nElektrisiteet"